ทองปิดลบ 2.9 ดอลลาร์
สัญญาทองคำตลาดนิวยอร์กปิดลบ2.9 ดอลลาร์ แรงขายทำกำไรฉุด
6 ก.พ. 2556

สัญญาทองคำตลาดนิวยอร์กปิดลบ2.9 ดอลลาร์ แรงขายทำกำไรฉุด
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 2.9 ดอลลาร์ หรือ 0.17% ปิดที่ 1,673.5 ดอลลาร์/ออนซ์
นักวิเคราะห์กล่าวว่า การดีดตัวขึ้นของตลาดหุ้นนิวยอร์กได้กระตุ้นให้นักลงทุนย้ายฐานการลงทุนเข้าไปยังซื้อหุ้นซึ่งเป็นสินทรัพย์เสี่ยง หลังจากผลสำรวจของมาร์กิตระบุว่า ดัชนีผู้จัดการฝ่ายจัดซื้อ (PMI) รวมทั้งภาคการผลิตและภาคบริการของยูโรโซนในเดือนม.ค.ปรับขึ้นแตะ 48.6 จาก 47.2 ในเดือนธ.ค.2555
ขณะเดียวกัน มาร์กิตเปิดเผยว่า ดัชนี PMI ภาคบริการของเยอรมนีในเดือนม.ค.ปรับตัวดีขึ้นสู่ระดับ 55.7 จาก 52.0 ในเดือนธ.ค.2555 โดยนับเป็นระดับสูงสุดนับแต่กลางปี 2554
นักลงทุนจับตาดูการประชุมของธนาคารกลางยุโรป (อีซีบี) ซึ่งจะมีขึ้นในวันพฤหัสบดีนี้ หลังจากที่การประชุมครั้งหลังสุดเมื่อวันที่ 10 ม.ค.ที่ผ่านมานั้น อีซีบีมีมติตรึงอัตราดอกเบี้ยไว้ที่ระดับต่ำสุดเป็นประวัติการณ์ที่ 0.75% และไม่ได้ประกาศใช้นโยบายผ่อนคลายทางการเงินเพิ่มเติม เพราะต้องการจะประเมินแนวโน้มเศรษฐกิจและรอดูโอกาสที่เหมาะสมก่อนที่จะเดินหน้าโครงการซื้อพันธบัตรครั้งใหม่